**Tyks T-sairaala** (ruots. *Åucs T-sjukhuset*) on Turussa Hämeentien, Helsingin valtatien ja Savitehtaankadun välisessä kolmiossa sijaitseva sairaala. Sen katuosoite on Hämeentie 11. T-sairaala on osa Tyksin kantasairaalaa ja yksi Tyksin ja Varsinais-Suomen sairaanhoitopiirin kolmesta suurimmasta sairaalasta U-sairaalan ja A-sairaalan ohella. Nimi T-sairaala tulee sanoista tulevaisuuden sairaala.

T-sairaalan ensimmäisen vaiheen rakentaminen toteutettiin vuosina 2001–2003 ja toisen vaiheen rakentaminen vuosina 2007–2012. T-sairaalan kolmas vaihe eli Majakkasairaala otettiin käyttöön tammikuussa 2022. T-sairaalan ensimmäisen ja toisen vaiheen yhteispinta-ala on 108 000 kerrosneliömetriä. Rakentamisen ja laitehankintojen hankintamenot olivat yhteensä 300 milj. euroa. Majakkasairaalan pinta-ala on 55 000 kerrosneliömetriä. Sen kustannusarvio on 199 milj. euroa. Majakkasairaala, joka sai nimensä yleisöäänestyksen perusteella, rakennettiin Helsingin valtatien ja junaradan päälle rakennetulle betonikannelle.

T-sairaalan arkkitehtuuri
-------------------------

Arkkitehtuuriltaan T-sairaala edustaa 2000-luvun alussa sairaalarakentamisessa yleistynyttä hospital-village-arkkitehtuuria, jolle on ominaista useista rakennusosista muodostuvat sairaalakokonaisuudet yhdistettyinä tosiinsa lasikatteisilla pääväylillä ja aulatiloilla. T-sairaalan rakentamisen ensimmäisessä ja toisessa vaiheessa rakennettu T-sairaala koostuu seitsemästä lasikatteella yhdistetystä rakennuksesta (siivet A-G). Kerrosten määrä vaihtelee kolmesta kahdeksaan. Ominaista sairaalan pääväylille ja aulatiloille on luonnonvalon suuri määrä.Sairaanhoidon näkökulmasta T-sairaalan suunnittelun lähtökohtina ovat olleet toimivat tilaratkaisut ja potilaiden sekä henkilökunnan näkökulmasta viihtyisät, ei-sairaalamaiset tilat. Viihtyisyyteen on pyritty vaikuttamaan päivänvalolla, väri- ja materiaalivalinnoilla, taiteella ja viherkasveilla. Potilaspaikkakoko on 25 neliömetriä. T-sairaalan suunnittelusta on vastannut Arkkitehtitoimisto Sweco Paatela Architects Oy, pääsuunnittelijana Mikael Paatela.

Majakkasairaala on kahdeksan kerroksinen lähes neliön muotoinen rakennus. Kuten T-sairaalassa, rakennuksen keskellä sijaitsevat sisäpihat on katettu lasikatteilla, joista rakennuksen sisälle tulee runsaasti luonnonvaloa. Tilasuunnittelun, muotoilun ja taiteen avulla rakennukseen on luotu potilaille ja henkilökunnalle viihtyisä ilmapiiri. Rakennuksen suunnittelusta on vastannut Schauman arkkitehdit Oy, pääsuunnittelijana Arkkitehtiryhmä Reino Koivula Oy.

Sairaanhoitotoiminta T-sairaalassa
----------------------------------

Majakkasairaalan valmistuttua vuonna 2022 T-sairaalassa on yhteensä 520 sairaansijaa, 108 tehohoitopaikkaa, 30 leikkaussalia ja 16 synnytyssalia. Sairaalassa työskentelee lähes 3 000 henkilöä, joista n. 1 000 Majakkasairaalassa.

T-sairaalaan on keskitetty Varsinais-Suomen sairaanhoitopiirin vaativa ja raskas leikkaushoito, tehohoito ja valvonta sekä sairaanhoitopiirin ensihoito ja Turun alueen yhteispäivystys. Erikoisaloista T-sairaalassa toimivat sisätautien, kirurgian, ortopedian ja traumatologian, ihotautien, syöpätautien, neurologian ja keuhkosairauksien erikoisalat. Majakkasairaalan valmistuttua vuonna 2022 T-sairaalaan muuttavat U-sairaalassa siellä vielä toimivat erikoisalat: Naistentaudit ja synnytykset, lastentaudit, korva-, nenä- ja kurkkutaudit, suu- ja leukasairaudet sekä kliinisen neurofysiologian, kuvantamisen, laboratorionäytteenoton ja välinehuollon toimintoja.

T-sairaalan katolla on helikopterikenttä, jonne laskeutuvasta helikopterista potilas voidaan siirtää hissillä ensihoitoon, tehohoitoon tai leikkausosastolle.

Suunnitelma T-sairaalan uudisosan rakentamisesta
------------------------------------------------

Varsinais-Suomen sairaanhoitopiirin hallitus hyväksyi 30.3.2021 uuden kiinteistöstrategian sekä päätti etenemisestä kantasairaalan alueen tulevaa rakentamista koskevassa pitkän aikavälin suunnittelussa (masterplan). Hallituksen päätöksen mukaan tavoitteena on seuraavan kymmenen vuoden aikana tilojen uudelleen järjestely ja uudisrakentaminen Tyksin kantasairaalan alueella. Vuonna 2022 ryhdytään suunnittelemaan T-sairaalaan Majakkasairaalan lisäksi noin 13 000 kerrosneliön uudisosaa, jotta loput U-sairaalaan jäävät toiminnot voidaan siirtää T-sairaalaan. U-sairaala puretaan tämän jälkeen arviolta vuosina 2024–2026.

Lähteet
-------

1. ↑  Tyks Kantasairaala - aluekartta Varsinais-Suomen sairaanhoitopiiri.  Arkistoitu 22.5.2022. Viitattu 8.4.2021.
2. 1 2  Tyks Kantasairaala Varsinais-Suomen sairaanhoitopiiri. Viitattu 8.4.2021.
3. ↑  Ossi Rajala: Mistä Tyksin talojen nimet ovat peräisin? *Turun Sanomat*.  18.6.2006. Viitattu 8.4.2021.
4. 1 2 3 4  Marjo Peltoniemi: T-sairaala - ainutlaatuinen investointi ja rakennushanke - Sivut 12-13 *Varsinais-Suomen sairaanhoitopiirin henkilöstölehti Hospitaali*.  Joulukuu 2012.  Arkistoitu 11.5.2021. Viitattu 8.4.2021.
5. ↑  TYKSin Majakkasairaala on valmis ottamaan potilaat vastaan – tee tutustumiskierros Turun uuteen maamerkkiin videollamme  27.1.2022. Yleisradio. Viitattu 28.1.2022.
6. 1 2  Tyks Majakkasairaala - Terve, turvallinen ja toimiva Varsinais-Suomen sairaanhoitopiiri. Viitattu 8.4.2021.
7. ↑  Investointien perustelut - T3-hanke eli Majakkasairaala - Sivu 43 *Talousarvio ja -suunnitelma 2021-2023*.  Valtuusto 24.11.2020. Varsinais-Suomen sairaanhoitopiiri.  Arkistoitu 21.1.2022. Viitattu 8.4.2021.
8. ↑  Yleisö äänesti, nyt se on varmaa - Tyksin uusi sairaala on Majakkasairaala *Turun Sanomat*.  28.1.2020. Viitattu 8.4.2021.
9. 1 2 3  Tyks Majakkasairaala Arkkitehtiryhmä Reino Koivula. Viitattu 8.4.2021.
10. ↑  Tiina Leino: Sairaalan tilojen toimivuuden evaluointi - Sivut 13 ja 20 *Opinnäytetyö - Sosiaali-ja terveysalan kehittäminen ja johtaminen*.  2014. Turun ammattikorkeakoulu. Viitattu 8.4.2021.
11. 1 2  Laura Paasio, Minna Tallgren, Mika Valtonen, Kari Keski-saari: Tyksin uusi T-sairaala on valmis *Finnanest-lehti 2013; 46 (3)*. Suomen Anestesiologiyhdistys.  Arkistoitu 14.5.2021. Viitattu 8.4.2021.
12. ↑  Mikael Soininen: Kuvia Tyksin T-sairaalasta *Tyks T-sairaala 2014*.  Joulukuu 2014. Varsinais-Suomen sairaanhoitopiiri. Viitattu 8.4.2021. [vanhentunut linkki]
13. 1 2  Pyry Sarkiola: Tyksin T-sairaala ei näytä sairaalalta *Yle Uutiset*.  14.12.2012. Yle. Viitattu 8.4.2021.
14. 1 2  Tyks Majakkasairaala -esite - Sivut 12-17 Varsinais-Suomen sairaanhoitopiiri. Viitattu 8.4.2021.
15. ↑  Marjo Peltoniemi: Helikopterikentältä suoraan teholle *Varsinais-Suomen sairaanhoitopiirin henkilöstölehti Hospitaali - Sivu 10*.  Joulukuu 2012.  Arkistoitu 11.5.2021. Viitattu 8.4.2021.
16. ↑  Tyks Majakkasairaala -esite - Sivut 8-9 Varsinais-Suomen sairaanhoitopiiri. Viitattu 8.4.2021.
17. ↑  Leikkausosasto T-sairaala Varsinais-Suomen sairaanhoitopiiri.  Arkistoitu 22.4.2021. Viitattu 8.4.2021.
18. 1 2  Ville Miettinen: TYKSin upouusi T-sairaala on ainutlaatuinen rakennushanke *Kuntatekniikka*.  13.12.2012. Viitattu 8.4.2021.
19. ↑  Turun alueen yhteispäivystys Varsinais-Suomen sairaanhoitopiiri. Viitattu 8.4.2021.
20. ↑  Tyks Akuutti Varsinais-Suomen sairaanhoitopiiri. Viitattu 8.4.2021.
21. ↑  Tuula Vainikainen, Esa Halsinaho: Tyksin U-sairaala korvataan uudella rakennuksella - Sivut 8-9 *Varsinais-Suomen sairaanhoitopiirin henkilöstölehti Hospitaali*.  Joulukuu 2014.  Arkistoitu 11.5.2021. Viitattu 8.4.2021.
22. ↑  Sairaanhoitopiiri päivitti pitkän aikavälin toimitilatavoitteensa *VSSHP tiedotteet*.  30.3.2021. Varsinais-Suomen sairaanhoitopiiri.  Arkistoitu 30.3.2021. Viitattu 8.4.2021.
23. ↑  Minna Rosvall: Tyksin U-sairaala lähtee, jos T-sairaala saa lisäsiiven *Yle Uutiset*.  30.3.2021. Yle. Viitattu 8.4.2021.

Aiheesta muualla
----------------

* Kuvia Tyksin T-sairaalasta[vanhentunut linkki]